མིག་ལ་སོགས་པ་དྲུག་དང་ཡན་ལག་གི་ཚོགས་ཐམས་ཅད་དང་། རུས་པ་དང་བཅས་པ་ཐམས་ཅད་ལས་ཇི་ལྟར་སྲིད་པར་གཟུགས་རྡོ་རྗེ་མ་ལ་སོགས་པ་ལྔ། བྱང་ཆུབ་སེམས་དཔའ་བརྒྱད་དང་བཅས་པ་དང་། རང་གི་སྐུའི་ཡན་ལག་དང་ཉེ་བའི་ཡན་ལག་དང་བཅས་པ་རྣམས་ལས་ཁྲོ་བོ་བཅུ་སྤྲོས་པར་གྱུར་ཏོ། །དེའི་རྗེས་སུ་དེ་གཙོ་བོར་གྱུར་པའི་དཀྱིལ་འཁོར་གྱི་འཁོར་ལོ་ནམ་མཁའི་ངོས་ཁྱབ་པའི་བཅོམ་ལྡན་འདས་ལ་གསོལ་བ་བཏབ་ནས། འདོད་ཆགས་ཅན་གྱི་འདོད་ཆགས་སྤངས་པའི་དོན་དུ་ཆགས་པ་དང་བྲལ་བའི་དབྱེ་བས་རིགས་རྣམ་པ་བཞི་ཉེ་བར་བསྟན་ཏེ། གསང་བ་འདུས་པའི་རྒྱུད་ཆེན་པོ་སྟོང་ཕྲག་ཉི་ཤུ་རྩ་ལྔ་པ་བསྟན་པར་གྱུར་ཏོ་ཞེས་རྒྱུད་རྒྱས་པ་གསུངས་ཚུལ་དང་། ཡང་དེའི་རྗེས་སུ་སླར་ཡང་ཚེ་དང་ལྟ་བ་དང་ཉོན་མོངས་པ་དང་། བསྐལ་བ་དང་སེམས་ཅན་གྱི་སྙིགས་མས་སེམས་ཅན་གྱི་ཁམས་ལ་གཟིགས་ཏེ། དཀྱིལ་འཁོར་བ་དེ་རྣམས་ལ་གསོལ་བ་བཏབ་པས་ཉུང་ངུའི་རྒྱུད་ཀྱི་རྒྱལ་པོ་དཔལ་གསང་བ་འདུས་པ་ཞེས་བྱ་བ་གཞུང་གི་ཚད་བརྒྱ་ཕྲག་བཅོ་བརྒྱད་པ་ལེའུ་བཅོ་བརྒྱད་ཀྱི་བདག་ཉིད་ཅན་བསྟན་པར་གྱུར་ཏོ་ཞེས་རྩ་རྒྱུད་བསྡུས་པ་གསུངས་ཚུལ་གསལ་བར་བཤད་པས་སོ། །དེ་ལྟར་བཞེད་པ་མི་འདྲ་བ་མང་ན་ཡང་། འདིར་རྗེ་བཙུན་ས་སྐྱ་པ་རྣམས་ཀྱི་བཞེད་པས་སྤྱིར་གསང་སྔགས་ལ་སྟོན་པ་འདིའི་བཟླས་ཏེ་མ་གསུངས་པ་དང་གསུངས་པ་གཉིས་སུ་མཛད་ནས། དང་པོ་ནི། འཁོར་ལོ་བདེ་མཆོག་གི་རྩ་རྒྱུད་རྒྱས་པ་ནམ་མཁའ་དང་མཉམ་པ་དང་། དགེས་རྡོར་གྱི་རྒྱུད་འབུམ་ཕྲག་ལྔ་པ་དང་། འདིའི་རྒྱུད་འབུམ་ཕྲག་གསུམ་པ་སོགས་རྩ་རྒྱུད་ཆེན་པོ་རྣམས་ཏེ། འདི་དག་བཟླས་ཏེ་མ་གསུངས་བའི་རྒྱུ་མཚན་ཡང་། སྟོན་པ་འདི་བསྐལ་པ་དཔག་ཏུ་མེད་པའི་སྔོན་རོལ་ནས་སངས་རྒྱས་ནས་ཐེག་པ་གསུམ་གྱི་ཆོས་ཀྱི་འཁོར་ལོ་བསྐོར་བའི་ཚེ། བདེ་ཀྱེ་གསང་གསུམ་གྱི་རྒྱུད་རྒྱས་པ་རྣམས་གདུལ་བྱ་བློ་མཆོག་ཏུ་གྱུར་པ་རྣམས་ལ་གསུངས་ཤིང་། དེ་དུས་ཀྱི་གདུལ་བྱ་སྐལ་ལྡན་རྣམས་ཀྱིས་རྒྱུད་རྒྱས་པ་རྣམས་ཀྱི་བརྗོད་དོན་ཟབ་ཅིང་རྒྱ་ཆེ་བ་ཐུགས་ཉམས་སུ་བཞེས། དེ་ནས་སྙིགས་མའི་སེམས་ཅན་རྣམས་ཚེ་ཐུང་ཞིང་ལོངས་སྤྱོད་དམན་པས་རྩ་རྒྱུད་ཆེན་པོ་རྣམས་ལ་ཐོས་པ་དང་བསམ་པ་ཁོ་ནས་འདའ་བ་ལས་བསྒོམ་པའི་རོ་མི་མྱོང་བར་གཟིགས་ནས་རྒྱུད་རྒྱས་པ་རྣམས་མི་སྣང་བར་བྱིན་གྱིས་བརླབས་ནས་བཟླས་ཏེ་མ་གསུངས་པ་ཡིན་ལ། དེས་ན་བཟླས་ཏེ་གསུངས་པ་ནི། རྒྱུད་རྒྱས་པ་དེ་དག་དང་དོན་འདྲ་བའི་བསྡུས་པའི་རྒྱུད་རྣམས་ཡིན་ནོ། །འདིར་གསང་བ་འདུས་པའི་རྒྱུད་ཇི་ལྟར་གསུངས་པའི་ཚུལ་ཡང་། སྔོན་བཅོམ་ལྡན་འདས་བཞུགས་པའི་དུས་སུ་ནུབ་ཕྱོགས་ཨུ་རྒྱན་གྱི་ཡུལ་ན་རྒྱལ་པོ་ཨིནྡྲ་བྷུ་ཏི་ཞེས་བྱ་བས། ཉན་ཐོས་ཀྱི་དགེ་འདུན་རྣམས་ཆོས་གོས་ཀྱིས་གཤོག་པ་བྱས་སྔ་དྲོ་ཤར་ནས་ནུབ་ཕྱོགས་ལ་འཕུར་འགྲོ། དགོང་མོ་ནུབ་ཕྱོགས་ནས་ཤར་ལ་ནམ་མཁར་འཕུར་ནས་འགྲོ་བ་གཟིགས་ནས་ནང་བློན་སོགས་ལ་དྲིས་པས། མ་ཤེས་པར། གྲོང་ཁྱེར་གྱི་མི་རྣམས་ལ་ཅི་ཡིན་དྲིས་པས། གྲོང་ཁྱེར་བ་དག་ན་རེ། འདི་ནས་ཤར་ཕྱོགས་ན་གྲོང་ཁྱེར་མཉན་ཡོད་ཅེས་བྱ་བར་རྒྱལ་པོ་ཟས་གཙང་མའི་སྲས་དོན་ཐམས་ཅད་གྲུབ་པ་སངས་རྒྱས་པའི་མཚན་ཤཱཀྱ་ཐུབ་པ་ཞེས་བྱ་བ་གདུལ་བྱ་རྣམས་ལ་ཆོས་ཀྱི་འཁོར་ལོ་སྐོར་བཞིན་པར་བཞུགས་པ་དེའི་ཉན་ཐོས་ཡིན་ཞུས་པས། རྒྱལ་པོ་ཆོས་ཀྱི་བག་ཆགས་སད་དེ་སངས་རྒྱས་ཞེས་པའི་མཚན་ཐོས་མ་ཐག་ལུས་ཀྱི་བ་སྤུ་གཡོ་ཞིང་སྟོན་པ་ལ་དད་པ་བླ་ན་མེད་པ་འཁྲུངས། དེའི་རྐྱེན་གྱིས་སྟོན་པ་འཁོར་བཅས་མཉན་ཡོད་ན་བཞུགས་པ་མངོན་སུམ་སུ་མཐོང་སྟེ། སང་གི་ཉིན་བདག་གི་འདིར་གདུགས་ཚོད་ལ་གཤེགས་སུ་གསོལ་ཞེས་ཞུས་པས། ནངས་པར་བཅོམ་ལྡན་འདས་འཁོར་བཅས་རྫུ་འཕྲུལ་གྱིས་བྱོན་པ་ལ་མཆོད་པ་དང་བསྙེན་བཀུར་གྱིས་མཉེས་པར་བྱས་ནས། བདག་ཅིས་ཀྱང་ཐམས་ཅད་མཁྱེན་པའི་གོ་འཕང་ལ་འགོད་པར་ཞུ་ཞུས་པས། བཅོམ་ལྡན་འདས་ཀྱིས་ཁྱིམ་ནས་ཁྱིམ་མེད་པར་རབ་ཏུ་བྱུང་ལ་བསླབ་པ་གསུམ་ལ་སློབས་ཤིག་ཅེས་བཀའ་སྩལ། རྒྱལ་པོས་བདག་ཅག་གིས་འདོད་ཡོན་སྤོང་མི་ནུས་པས་འདོད་ཡོན་ལ་ལོངས་སྤྱོད་བཞིན་དུ་འཚང་རྒྱ་བའི་ཐབས་ཞུ་འཚལ་ཞེས་ཞུས་པས། སྟོན་པ་འདིས་སྤྲུལ་སྐུ་དབུ་སྡུམ་ཞབས་རྗེན་གྱི་སྣང་བ་བསྡུས་ཏེ། དཔལ་གསང་བ་འདུས་པའི་དཀྱིལ་འཁོར་སྤྲུལ་ནས་རྒྱལ་ཆེན་ཨིནྡྲ་བྷི་ཏི་ལ་སོགས་ཏེ་ཉན་པའི་སྐལ་བ་དང་ལྡན་པ་རྣམས་ལ་འདིས་དབང་བསྐུར་བས། རྒྱལ་པོས་དབང་དུས་ཉིད་དུ་གྲུབ་པ་ཆེན་པོ་ཐོབ་བོ། །འོ་ན་རྒྱལ་པོ་འདིའི་ཕྱིས་སྤྲོས་བཅས་ཀྱི་སྤྱོད་པ་མཛད་པ་མ་ཡིན་ནམ། དབང་དུས་སུ་འབྲས་བུ་མངོན་དུ་མཛད་ན་ཕྱིས་སུ་སྤྱོད་པ་མཛད་པའི་དགོས་པ་ཅི་ཞེ་ན། ཕྱིས་སྤྲོས་བཅས་ཀྱི་སྤྱོད་པ་མཛད་པ་སྐད་ནི་རང་རྒྱུད་ཀྱི་རྟོགས་པ་ཡར་ལྡན་དུ་བྱ་བའི་ཕྱིར་མ་ཡིན་གྱིས། འཁོར་རྣམས་གྲོལ་བར་བྱ་བའི་ཕྱིར་བསྟན་པ་ཡིན་ནོ། །དེ་ནས་སྟོན་པས་རྒྱལ་པོ་ལ་གསང་བ་འདུས་པའི་རྩ་བ་དང་བཤད་པའི་རྒྱུད་རྣམས་གསུངས། ཕྱག་ན་རྡོ་རྗེ་ལ་གཏད། དེར་རྒྱལ་པོས་རྒྱུད་རྣམས་གསེར་གྱི་ཤོག་བུ་ལ་བཻཌཱུརྻའི་ཞུན་མས་བྲིས་ཏེ། དེ་དག་བཞུགས་པའི་ཁང་བུ་ཡང་བྱས་སོ། །དེ་ནས་རྒྱལ་པོའི་འཁོར་ཡུལ་ཁམས་དེ་ན་གནས་པའི་མི་ཐམས་ཅད་དང་། བྱ་རོག་ཚུན་ཆད་ཀྱང་གཏོར་ཟན་ཟོས་པས་གྲུབ་པ་ཐོབ་སྟེ། རིམ་གྱིས་ཡུལ་ཁམས་དེ་སྟོངས་ནས་མཚོ་ཆེན་པོ་གཅིག་ཏུ་གྱུར། མཚོ་དེ་ལ་ཀླུ་མང་པོ་གནས་ཤིང་མཚོ་འགྲམ་དུ་རིམ་པས་གྲོང་ཡང་ཆགས། དེ་ནས་སླར་ཡང་ཕྱག་ན་རྡོ་རྗེས་མཚོར་གནས་པའི་ཀླུ་རྣམས་ལ་དབང་བསྐུར། རྒྱུད་བཤད། ལམ་བསྟན་པས་ཀླུ་ལས་བྱུང་བའི་དཔའ་བོ་དང་རྣལ་འབྱོར་མ་མང་དུ་བྱུང་ངོ་། །དེ་ནས་མཚོ་དེ་སྐམ་པས་སྔར་རྒྱལ་པོས་བཞེངས་པའི་དཔེ་ཁང་དེ་ཆུས་མ་ཉམས་པར་བྱུང་བས། ཧེ་རུ་ཀ་རང་བྱུང་གི་གནྡྷོ་ལ་ཞེས་མིང་དུ་བཏགས། དེ་ཉིད་དེང་སང་ཡང་བར་སྣང་ལ་བཞུགས་ཤིང་སྐལ་ལྡན་འགའ་རེས་མཐོང་བ་ཡིན་པར་བཤད་དོ། །དེ་ལྟར་དུ་གསུངས་པའི་གསང་བ་འདུས་པའི་རྒྱུད་ལ་རྩ་བའི་རྒྱུད་དང་། བཤད་པའི་རྒྱུད་གཉིས་ལས། དང་པོ་ནི་རྩ་རྒྱུད་ལེའུ་བཅོ་བརྒྱད་པ་འདི་ཉིད་དེ། འདིའི་ཡང་ལེའུ་བཅུ་བདུན་པ་ཡན་ཆད་རྩ་རྒྱུད་དང་། ལེའུ་ཕྱི་མའམ་རྒྱུད་ཕྱི་མ་འདི་ཡེ་ཤེས་ཞབས་ལུགས་པས་བཤད་རྒྱུད་དུ་མཛད་ནས། གསང་བ་འདུས་པའི་བཤད་རྒྱུད་ལ་རྒྱུད་ཕྱི་མ་དང་། རྡོ་རྗེ་སྙིང་པོ་རྒྱན་གྱི་རྒྱུད་སྡེ་གཉིས་སུ་ངེས་པར་བཞེད། འཕགས་ལུགས་ལ་གསང་བ་འདུས་པའི་བཤད་རྒྱུད་བཞིར་ཡོད་དེ། ཡེ་ཤེས་རྡོ་རྗེ་ཀུན་ལས་བཏུས་པའི་རྒྱུད། །དགོངས་པ་ལུང་སྟོན། ལྷ་མོ་བཞིས་ཞུས། རྡོ་རྗེ་ཕྲེང་བ་རྣམས་སོ། །དེ་ལྟར་ན་འཕགས་ལུགས་ལ་རྩ་རྒྱུད་ལེའུ་བཅུ་བདུན་པ་དང་། ཡེ་ཤེས་རྡོ་རྗེ་ཀུན་ལས་བཏུས། དགོངས་པ་ལུང་སྟོན། ལྷ་མོ་བཞིས་ཞུས། རྡོ་རྗེ་ཕྲེང་བ་སྟེ་རྩ་བཤད་ཀྱི་རྒྱུད་ལྔ་པོ་འདི་ནི་མེད་དུ་མི་རུང་གི་རྒྱུད་ཡིན་ཏེ། རྒྱུད་ལྔ་པོ་དེ་དག་གང་རུང་ཞིག་མ་ཚང་ན་ཡང་འཆད་ཐབས་ཀྱི་མན་ངག་མཐའ་དྲུག་དང་། ཚུལ་བཞིའི་འཆད་ཚུལ་སོགས་དང་། བསྐྱེད་རྫོགས་ཀྱི་ཉམས་ལེན་རྣམས་ལ་ཚང་བར་མི་ཐོན་པའི་ཕྱིར། དེ་ཡང་ཡེ་ཤེས་རྡོ་རྗེ་ཀུན་ལས་བཏུས་པ་དང་། དགོངས་པ་ལུང་སྟོན་གཉིས་ནི་གསང་འདུས་ཀྱི་ཐུན་མོང་མ་ཡིན་པའི་བཤད་རྒྱུད་ཡིན་ལ། ལྷ་མོ་བཞིས་ཞུས་དང་། རྡོ་རྗེ་འཕྲེང་བ་གཉིས་ནི་རྒྱུད་སྡེ་གཞན་དང་ཐུན་མོང་བའི་བཤད་རྒྱུད་ཡིན་ཏེ། དང་པོ་ཡེ་ཤེས་རྡོ་རྗེ་ཀུན་ལས་བཏུས་ཀྱིས་མཐའ་དྲུག་དང་ཚུལ་བཞི་སོགས་རྩ་རྒྱུད་ཀྱི་དོན་གྱི་ཆ་སྟོན། དགོངས་པ་ལུང་སྟོན་གྱིས་ཚིག་གི་ཆ་གཙོ་བོར་སྟོན། རྡོ་རྗེ་འཕྲེང་བས་བདེ་མཆོག་དྲིལ་བུ་པའི་ལུས་དཀྱིལ་དང་། ཡུལ་ཉི་ཤུ་རྩ་བཞིའི་རྩ་ཁམས་སོགས་བཤད་པས་བདེ་མཆོག་དང་ཐུན་མོང་བ། ལྷ་མོ་བཞིས་ཞུས་ནི་སམྦུ་ཊི་དང་ཐུན་མོང་བ་ཡིན་པས་མ་རྒྱུད་སྤྱིའི་བཤད་རྒྱུད་དུ་འགྲོ་བའི་ཕྱིར། དེ་ལྟར་མེད་ཁ་མེད་ཀྱི་རྒྱུད་ལྔ་པོ་དེ་དག་ཡིན་ཀྱང་། པཎ་ཆེན་ཉི་ཟླ་ཡེ་ཤེས་སེངྒེ་སོགས་ཕྱིས་ཀྱི་མཁས་པ་འགའ་ཞིག་གིས་རྒྱུད་ཕྱི་མ་ཡང་འཕགས་ལུགས་ལ་གསང་བ་འདུས་པའི་རྒྱུད་དུ་ཁས་ལེན་དགོས་ཏེ། དེ་གཉིས་སློབ་དཔོན་སངས་རྒྱས་ཡེ་ཤེས་ཞབས་ཀྱིས་གསང་བ་འདུས་པའི་མེད་ཁ་མེད་ཀྱི་རྒྱུད་དུ་བཞེད། འཕགས་པ་ཡབ་སྲས་ཀྱིས་ཀྱང་དེ་གཉིས་གསང་བ་འདུས་པའི་རྒྱུད་དུ་བཞེད་པ་གང་ཞིག དེ་གཉིས་རྩ་རྒྱུད་དུ་མི་བཞེད་པའི་ཕྱིར། དེར་མ་ཟད་རྩ་རྒྱུད་དེ་དང་དེའི་བཤད་རྒྱུད་དུ་འགྲོ་བ་ལ། རྩ་རྒྱུད་དེ་དང་དེར་སྦས་པའི་དོན་གཅིག་བསྟན་པ་ལ། སྟོན་པ་ཉིད་ཀྱིས་ཕྱིས་དོན་དེ་སྟོན་པའི་ཕྱིར་དུ་ཆེད་དུ་དམིགས་ནས་གསུངས་པ་ཞིག་དགོས་ལ། དེ་ལ་ཡང་མི་གསལ་བ་གསལ་བར་བྱེད་པ་དང་། མ་ཚང་བ་ཁ་སྐོང་བ་སོགས་བཤད་རྒྱུད་དུ་འགྲོ་ཚུལ་ལྔ་ཙམ་གསུངས་པའི་མི་གསལ་བ་གསལ་བར་བྱེད་པས་ན། ཕྱི་མ་འདི་གསང་བ་འདུས་པའི་བཤད་རྒྱུད་དུ་འདོད་དགོས་ལ། མི་གསལ་བ་གསལ་བར་བྱེད་པ་ཡང་ཡིན་ཏེ། རྩ་རྒྱུད་ལེའུ་བཅུ་བདུན་པ་འདིའི་དཀའ་བའི་གནས་ཐམས་ཅད་དྲི་བ་ལྔ་བཅུ་རྩ་བཞིར་བསྡུས་ནས་དྲིས་པའི་ལན་ཐམས་ཅད་ལེའུ་བཅོ་བརྒྱད་པ་འདིས་གཏན་ལ་འབེབས་པར་བཤད་པའི་ཕྱིར་ཞེས་བཤད། བུ་སྟོན་གྱི་གསུང་རབ་ཁ་ཅིག་ལས། གསང་བ་འདུས་པ་ལ་རྩ་རྒྱུད་ལེའུ་བཅུ་བདུན་པ། བཤད་རྒྱུད་ཡེ་ཤེས་རྡོ་རྗེ་ཀུན་ལས་བཏུས་པ། དགོངས་པ་ལུང་སྟོན། རྡོ་རྗེ་ཕྲེང་བ། ལྷ་མོ་བཞིས་ཞུས། རྡོ་རྗེ་སྙིང་པོ་རྒྱན་གྱི་རྒྱུད། གཉིས་མེད་རྣམ་རྒྱལ། རྒྱུད་ཕྱི་མ། ལྷའི་དབང་པོས་ཞུས་པ། སྒྱུ་དྲྭ་རྣམས་ཏེ་རྩ་བཤད་ཀྱི་རྒྱུད་བཅུར་བཤད་པ་དང་། ཡང་བུ་སྟོན་རིན་པོ་ཆེའི་རིམ་ལྔའི་ཁྲིད་ཡིག་ལས། བཤད་རྒྱུད་བཞིའམ་བརྒྱད་ཀྱིས་བཀྲལ་བ་ཞེས་གསུངས་ནས་འཕགས་ལུགས་ལ་ཡང་རྩ་བ་དང་། དེའི་བཤད་རྒྱུད་བརྒྱད་ཀྱི་རྣམ་གཞག་མཛད་དེ། ཡེ་ཤེས་རྡོ་རྗེ་ཀུན་ལས་བཏུས། དགོངས་པ་ལུང་སྟོན། རྡོ་རྗེ་ཕྲེང་བ། ལྷ་མོ་བཞིས་ཞུས་དང་བཞི། དེའི་སྟེང་དུ་ཡེ་ཤེས་ཞབས་ལུགས་པ་མེད་མི་རུང་དུ་འདོད་པའི་བཤད་རྒྱུད་གཉིས་དང་། རྣམ་སྣང་སྒྱུ་འཕྲུལ་དྲ་བ་དང་། གཉིས་མེད་རྣམ་རྒྱལ་དང་བརྒྱད་ལ་བཞེད། ཡང་འགའ་ཞིག་གོང་མ་བཞི་པོ་དེའི་སྟེང་དུ་ལྷའི་དབང་པོས་ཞུས་པ་དང་། རྒྱུད་ཕྱི་མ་གཉིས་བསྣན་ནས་བཤད་རྒྱུད་དྲུག་ཏུ་འདོད་ལ། དེ་ལ་ཆོས་རྗེ་རི་བོ་དགེ་ལྡན་པས། ལྷའི་དབང་པོས་ཞུས་པ་གསང་བ་འདུས་པའི་བཤད་རྒྱུད་དུ་འཕགས་ལུགས་པ་བཞེད་པའི་ཤེས་བྱེད་ལ། སྒྲོན་གསལ་དུ་ཨེ་ཝཾ་མ་ཡའི་བཤད་པའི་སྐབས་སུ་ལུང་དུ་དྲངས་ཤིང་ཚད་མར་མཛད་པའི་ཕྱིར་ཞེས་པ་དང་། རྒྱུད་ཕྱི་མ་བཤད་རྒྱུད་ཡིན་པའི་ཤེས་བྱེད་དུ་སྒྲོན་གསལ་དུ་ལུང་འདྲེན་ཡང་ཡང་མཛད་ཅིང་དོན་ཡང་དག་པར་བཤད་པའི་ཕྱིར་ཞེས་བཀོད་པ་སོགས་མཁས་པའི་བཞེད་པ་མི་མཐུན་པ་མང་ན་ཡང་། གསང་བ་འདུས་པའི་བཤད་རྒྱུད་ལ་དགུར་འདོད་པ་ནི་མི་འཐད་པར་བཤད་པ་ཡིན་ཏེ། གཉིས་མེད་རྣམ་རྒྱལ་དང་། ལྷའི་དབང་པོས་ཞུས་པ་དང་། རྣམ་སྣང་སྒྱུ་འཕྲུལ་དྲ་བ་དང་གསུམ་པོ་འདི་གསང་བ་འདུས་པའི་རྒྱུད་མ་ཡིན་པའི་ཕྱིར། དང་པོ་གཉིས་མེད་རྣམ་རྒྱལ་གསང་འདུས་ཀྱི་རྒྱུད་དུ་མི་འཐད་དེ། གཉིས་མེད་རྣམ་རྒྱལ་ལ་ཆེ་ཆུང་གཉིས་ཡོད་པའི་ཆེ་བ་ནི། རྒྱ་ཕོ་བ་ལུང་པས་མཛད་པས་རྒྱུད་རྣམ་དག་མིན་པར་བཤད་ཅིང་། ཆུང་བ་ནི་རྣམ་སྣང་སྒྱུ་འཕྲུལ་དྲ་བའི་རྒྱུད་དང་མཐུན་པས་སྒྱུ་དྲའི་ཆོས་སྐོར་སྟོན་བྱེད་ཡིན་གྱིས། གསང་འདུས་ཀྱི་ཆོས་སྐོར་སྟོན་བྱེད་མ་ཡིན་པར་བཤད་པའི་ཕྱིར། གཉིས་མེད་རྣམ་རྒྱལ་རྒྱ་ཕོ་བ་ལུང་པས་བརྩམས་ཚུལ་ཡང་། ཁོང་ལ་འདུས་པ་མར་ལུགས་ཀྱི་མན་ངག་མང་དུ་ཡོད་པས། དེ་རྣམས་སྟོན་བྱེད་ཀྱི་རྒྱུད་གཅིག་དགོས་པ་འདུག་སྙམ་ནས་བརྩམས་པར་གྲགས་ལ། འདི་ནས་གསང་འདུས་ཀྱི་དཀྱིལ་འཁོར་ཆེན་པོ་གཅིག་གི་ནང་དུ་དཀྱིལ་འཁོར་ཆེན་པོ་སོ་གཉིས་བྱས་པ། དབུས་ཀྱི་མི་བསྐྱོད་པ་བཞུགས་པའི་ལྷ་སྣམ་ལ་མི་བསྐྱོད་པ་གཙོ་བོར་གྱུར་པའི་ལྷ་སོ་གཉིས་རྫོགས་པ། དེ་བཞིན་དུ་ཤར་ལྷོ་མི་གཡོ་བའི་གནས་སུ་མི་གཡོ་བས་གཙོ་བྱས་ཁྲོ་བོ་མི་གཡོ་བའི་སར་གཙོ་བོ་མི་བསྐྱོད་པ་བསྐྱལ་བ་སོགས་དཀྱིལ་འཁོར་འཇིགས་སུ་རུང་བ་ཆེས་ཆེ་བ་ཞིག་བསྟན་ཡོད་ཀྱང་རྣམ་དག་མ་ཡིན་ནོ་ཞེས་མཁས་པ་རྣམས་ཀྱིས་བཤད་པ་ལ། ས་སྐྱ་པ་བླ་མ་བླ་ཆེན་བྱ་བ་ན་རེ། ཁོང་རང་ཚོ་རྒྱུད་འདི་རྒྱ་ཕོ་བ་ལུང་པ་ལས། སྟོང་གྲོད་པ་ལུང་པས་བྱས་ཟེར་ནའང་གྱིས། ང་རང་འདིས་དབང་བསྐུར་བྱེད་ཟེར་ནས་དབང་མང་པོ་བྱེད་པར་གྲགས་སོ། །དེས་ན་གཉིས་མེད་རྣམ་རྒྱལ་ཆེ་བ་འདི་མཐའ་གཅིག་ཏུ་རྒྱུད་རྣམ་དག་མིན་པར་བུ་སྟོན་སོགས་མཁས་པ་མང་པོ་ཞིག་གི་བཤད་མོད། འདི་ལ་འཕགས་པ་རིན་པོ་ཆེས་རྒྱུད་ཀྱི་ལུང་མང་པོ་དྲངས་ཡོད་པས་བཀའ་མིན་ཞེས་ཀྱང་མི་རུང་ལ་ཁོ་རང་གི་ངོ་བོ་བོད་ཞིག་གིས་བསྒྲིགས་པ་ཡིན་ཞེས་ཀྱང་མི་རུང་ཞེས་གསུངས་ནས་བརྟག་པའི་གནས་སུ་མཛད་པ་ཉིད་དོན་ལ་གནས་ཏེ། གཉིས་མེད་རྣམ་རྒྱལ་དེ་ཉིད་ན་རྒྱུད་ཀྱི་ཚིག་ཡིན་ངེས་ཡིན་པ་ཡང་མང་དུ་ཡོད་པ་དང་། བོད་ཀྱིས་ཚིག་ཀྱང་མང་དུ་ཡོད་པར་བཤད་པས། རྒྱུད་གཅིག་ལ་རྒྱ་ཕོ་བ་ལུང་པས་རང་ཚིག་མང་དུ་བཅུག་རྒྱུད་ཚིག་ལ་ཡང་འདོར་ལེན་མང་དུ་བྱས། རང་གི་མན་ངག་རྣམས་དང་མཐུན་པར་བསྒྲིགས་པ་ཞིག་ཡིན་ནམ་སྙམ་མོ། །དེས་ན་མཐའ་གཅིག་ཏུ་བཀའ་མིན་པར་ཁ་ཚོན་གཅོད་པར་ཡང་དཀའ། བོད་ཀྱི་བསྲེ་སླད་བཅུག་པས་ཡིན་པར་ཁ་ཚོན་གཅོད་པར་ཡང་དཀའ་བས་བརྟག་དཔྱད་བྱ་བའི་གཞི་ཞིག་ཡིན་པར་སེམས་སོ། །གཉིས་མེད་རྣམ་རྒྱལ་ཆུང་བ་ནི་བུ་སྟོན་རིན་པོ་ཆེ་ཉིད་ཀྱིས་བསྒྱུར་བ་དེ་ཉིད་དེ། འདི་ཡང་གསང་བ་འདུས་པའི་རྒྱུད་དུ་མི་རུང་སྟེ། གསང་བ་འདུས་པའི་རྒྱུད་རྣམས་ནི་གདུལ་བྱ་འདོད་ཆགས་ཅན་གཙོ་བོར་འདུལ་བའི་ཆེད་དུ་གསུངས་པ་ཡིན་ལ། རྒྱུད་དེ་ནས་ནི་རྣམ་སྣང་གཙོ་བོར་བྱས་པའི་དཀྱིལ་འཁོར་གཅིག་སྟོན་པ་ཡིན་པས་གདུལ་བྱ་གཏི་མུག་ཅན་གཙོ་བོར་འདུལ་བ་རྣམ་སྣང་སྒྱུ་འཕྲུལ་དྲ་བ་དང་རིགས་གཅིག་པས་དེའི་ཁོངས་སུ་བསྡུ་དགོས་པའི་ཕྱིར་རོ། །བུ་སྟོན་རིན་པོ་ཆེས་རྒྱུད་འདི་ལ་འགྱུར་མཛད་པའི་དགོས་པ་ཡང་ཐོག་མར་མཁན་ཆེན་ཐར་པ་ལོ་ཙཱ་བའི་ཕྱག་དཔེའི་ཁྲོད་ནས་བུ་སྟོན་རིན་པོ་ཆེས་གཉིས་མེད་རྣམ་རྒྱལ་བྱ་བའི་རྒྱུད་ཀྱི་དུམ་བུ་ཤོག་བུ་བཞི་ལྔ་གཅིག་གི་རྒྱ་དཔེ་རྙེད་ནས། དེ་ལ་འགྱུར་མཛད་ནས། དེའི་མཇུག་ཏུ། འདི་ལ་རྒྱུད་ཀྱི་དུམ་བུ་ལས་མེད་ཀྱང་སྔར་གྱི་གཉིས་མེད་རྣམ་རྒྱལ་ཞེས་གྲགས་པ་ཆེན་པོ་དེ་རྫུན་མར་རྟོགས་པའི་ཕྱིར་འདི་བསྒྱུར་ཞེས་བྲིས་པ་དང་། རྒྱུད་སྡེ་སྤྱི་རྣམ་ཆེན་མོར། འདི་མཁན་ཆེན་ཐར་པ་བའི་ཕྱག་དཔེའི་གསེབ་ནས་རྒྱ་དཔེ་ཤོག་ཡར་ལྔ་བྱུང་པ་ལ། ལེའུ་དང་པོའི་མགོ་ནས་ཤོག་བུ་གཅིག་མ་ཚང་བ་དང་། ལེའུ་བཞི་པའི་མགོ་ཡན་ཆད་དང་། མཇུག་གི་ཤོག་བུ་གཅིག་བྱུང་པ་ལ་ཁོ་བོས་བསྒྱུར་བ་ཡིན་ནོ། །འདི་ལ་དུམ་བུ་གཉིས་ལས་མེད་ཀྱང་། སྔར་གྱི་གཉིས་མེད་རྣམ་རྒྱལ་གྱི་རྒྱུད་དུ་འདོད་པའི་ལེའུ་བདུན་ཅུ་དོན་བདུན་